আবদুস সোবহান গোলাপ

আবদুস সোবহান মিয়া গোলাপ একজন বাংলাদেশি রাজনীতিবিদ ও সাবেক সংসদ সদস্য। তিনি মাদারীপুর-৩ আসন থেকে ২০১৮ সালে একাদশ জাতীয় সংসদ নির্বাচনে বাংলাদেশ আওয়ামী লীগের মনোনয়নে সংসদ সদস্য নির্বাচিত হন। ২০১৬ সালে তিনি আওয়ামী লীগের দফতর সম্পাদকের দায়িত্ব গ্রহণ করেন। সংবিধান অনুযায়ী দশম জাতীয় সংসদের স্পিকার ড. শিরীন শারমিন চৌধুরীর কাছে ৩ জানুয়ারি ২০১৯ তারিখে একাদশ সংসদের সংসদ সদস্য হিসেবে তিনি শপথবাক্য পাঠ করেন। গোলাপ ১৯৫৬ সালের ১১ অক্টোবর মাদারীপুর জেলার কালকিনী উপজেলার উত্তর রমজানপুর গ্রামে জন্মগ্রহণ করেন। তার পিতার নাম তৈয়ব আলী মিয়া ও মাতার নাম আনারন নেছা। এই দম্পতির পাঁচ ছেলে ও দুই কন্যার মধ্যে গোলাপ দ্বিতীয়। তিনি বরিশালের গৌরনদীর ভিক্টোরী উচ্চ বিদ্যালয় থেকে মাধ্যমিক ও ঢাকা কলেজ থেকে উচ্চ মাধ্যমিক সম্পন্ন করে ঢাকা বিশ্ববিদ্যালয়ের সমাজ বিজ্ঞান বিভাগ থেকে উচ্চতর ডিগ্রী অর্জন করেন। ১৯৮৩ সালে নরওয়ের ট্রন্ডহেইম বিশ্ববিদ্যালয়ে ভর্তি হন ও স্নাতকোত্তর ডিগ্রি অর্জন করেন। একই সময়ে তিনি ভাষাতত্ত্ব ও নরওয়েজিয়ান ভাষা বিষয়ে ডিপ্লোমা ডিগ্রি অর্জন করেন। এছাড়ও নিউইয়র্ক সিটি বিশ্ববিদ্যালয় থেকে পুনরায় স্নাতকোত্তর ও ক্যালিফোর্নিয়ার আমেরিকান ওয়ার্ল্ড ইউনিভার্সিটি থেকে 'ডিজিটাল বাংলাদেশ এন্ড সোশ্যাল চেঞ্জেস' বিষয়ে পিএইচডি অর্জন করেন। গোলাপ ছাত্রজীবন থেকেই ছাত্রলীগের রাজনীতির সাথে জড়িত ছিলেন। তিনি ১৯৭৮-৮০ মেয়াদে ঢাকা বিশ্ববিদ্যালয়ের সমাজবিজ্ঞান বিভাগের ছাত্রলীগ শাখা ও সূর্যসেন হল ছাত্রলীগ শাখার সাধারণ সম্পাদকের দায়িত্ব পালন করেন। ১৯৭৯-৮০ মেয়াদে তিনি বিশ্ববিদ্যালয় ছাত্রলীগ শাখার যুগ্ম-আহবায়ক ছিলেন। একই সময়ে তিনি সূর্যসেন হল ছাত্র সংসদের প্রথমে সাধারণ সম্পাদক ও পরে সহ-সভাপতির দায়িত্ব পালন করেন। ১৯৮১-৮৩ মেয়াদে তিনি ছাত্রলীগের নির্বাহী সদস্য হিসেবে ভূমিকা রাখেন। ২০০৮ সালের নির্বাচনের পর আওয়ামী লীগ সরকার গঠন করার পর তিনি প্রধানমন্ত্রী শেখ হাসিনার একান্ত সচিব হিসেবে নিযোগ পান। ২০১২ সালে তাকে আওয়ামী লীগের সদস্য করা হয়। ২০১৪ সাল থেকে ২০১৮ সাল পর্যন্ত তিনি প্রধানমন্ত্রী শেখ হাসিনার বিশেষ সহকারী হিসেবে নিযুক্ত ছিলেন। ২০১৬ সাল থেকে তিনি আওয়ামী লীগের দফতর সম্পাদকের দায়িত্ব পালন করছেন। ২০০১ সালের অষ্টম জাতীয় সংসদ নির্বাচনের সময় তিনি আওয়ামী লীগের নির্বাচন পরিচালনা কমিটিকে নির্বাচন সংক্রান্ত তথ্য উপাত্ত সরবরাহের দায়িত্ব পালন করেন। ২০১৮ সালে একাদশ জাতীয় সংসদ নির্বাচনে বাংলাদেশ আওয়ামী লীগের মনোনয়নে গোলাপ মাদারীপুর-৩ আসন থেকে সংসদ সদস্য নির্বাচিত হন। আবদুস সোবহান গোলাপ ব্যক্তিগত জীবনে ১৯৯২ সালে ঢাকা বিশ্ববিদ্যালয়ের তৎকালীন ছাত্রলীগ নেত্রী গুলশান আরা খুখুর সাথে বিবাহ বন্ধনে আবদ্ধ হন। এই দম্পতির ২ পুত্র ও ১ কন্যা সন্তান রয়েছে। তার কয়েকটি বই প্রকাশিত হয়েছে যার মধ্যে 'মুক্তিযুদ্ধ স্বাধীনতা ও বাঙালি জাতির ইতিহাস', 'হাজার বছরের শ্রেষ্ঠ বাঙালি বঙ্গবন্ধু শেখ মুজিবুর রহমান' এবং 'ছোটদের শেখ হাসিনা' অন্যতম। তিনি ২০১৫ থেকে ২০১৬ সাল পর্যন্ত বেসরকারি স্যাটেলাইট টেলিভিশন চ্যানেল একুশে টেলিভিশনের ব্যবস্থাপনা পরিচালক হিসেবে দায়িত্ব পালন করেন। নির্বাচিত হওয়ার সাত মাস পর ২০১৯ সালের ১৫ আগস্ট আবদুস সোবহান মিয়া (গোলাপ) যুক্তরাষ্ট্রের নাগরিকত্ব ত্যাগ করেন বলে ওসিসিআরপির প্রতিবেদনে বলা হয়। তিনি যুক্তরাষ্ট্রের নিউইয়র্কে ৪০ লাখ ডলার ব্যয়ে একাধিক বাড়ি কিনেছেন বলে তথ্য অনুসন্ধানী সাংবাদিকদের বৈশ্বিক নেটওয়ার্ক অর্গানাইজড ক্রাইম অ্যান্ড করপশান রিপোর্টিং প্রজেক্ট (ওসিসিআরপি) তাদের ওয়েবসাইটে করা একটি প্রতিবেদনে উল্লেখ করে। ওসিসিআরপির করা প্রতিবেদনে জানানো হয়, ২০১৪ থেকে ২০১৮ সাল পর্যন্ত নিউইয়র্কের জ্যাকসন হাইটসে পাঁচটি কনডোমিনিয়াম কিনেছিলেন আবদুস সোবহান। ঐ সময়কার অনুপাতে ওই সম্পত্তির মূল্য ছিল প্রায় ২৪ লাখ ডলার। তাছাড়া আশপাশের ফ্ল্যাট-বাড়িতে ৬ লাখ ৮০ হাজার ডলার মূল্যের তিনটি অ্যাপার্টমেন্ট ক্রয় করেছিলেন তিনি। নিউইয়র্কে কেনা এসব সম্পত্তির নথিপত্র বলছে, সম্পত্তিগুলো নগদ অর্থে কেনা হয়েছিল। যেগুলোর মালিকানায় রয়েছেন তাঁর স্ত্রী গুলশান আরাও। যুক্তরাষ্ট্রের নিউইয়র্কে তার ৯টি প্রপার্টি বা সম্পত্তি (ফ্ল্যাট বা বাড়ি) থাকলেও ২০১৮ সালে জাতীয় সংসদ নির্বাচনে অংশ নেওয়ার সময় তিনি ইসিতে জমা দেওয়া হলফনামায় এসব সম্পদের কথা উল্লেখ করেননি। বিদেশে সম্পদের বিষয়ে কোনো তথ্য উল্লেখ না থাকা ছাড়াও দ্বৈত নাগরিকত্ব নিয়ে আবদুস সোবহান নির্বাচনে অংশ নিয়েছিলেন বলেও অভিযোগ উঠে। "বাংলাদেশ আওয়ামী লীগ"। বাংলাদেশ আওয়ামী লীগ। সংগ্রহের তারিখ ১ জানুয়ারি ২০১৯।  "শপথ নিলেন নবনির্বাচিত সংসদ সদস্যরা"। www.prothomalo.com। সংগ্রহের তারিখ ৩ জানুয়ারি ২০১৯।  "প্রধানমন্ত্রীর চারজন বিশেষ সহকারী নিয়োগ"। প্রথম আলো। সংগ্রহের তারিখ ১ জানুয়ারি ২০১৯।  "আবদুস সোবহান গোলাপ"। প্রথম আলো। ২৪ জানুয়ারি ২০১৯ তারিখে মূল থেকে আর্কাইভ করা। সংগ্রহের তারিখ ১ জানুয়ারি ২০১৯।  "সংসদ নির্বাচন ২০১৮ ফলাফল"। বিবিসি বাংলা (ইংরেজি ভাষায়)। ২৭ ডিসেম্বর ২০১৮। সংগ্রহের তারিখ ১ জানুয়ারি ২০১৯।  "ভোটের ফলাফল"। সমকাল (ইংরেজি ভাষায়)। ২ মে ২০১৯ তারিখে মূল থেকে আর্কাইভ করা। সংগ্রহের তারিখ ১ জানুয়ারি ২০১৯।  "বেসরকারিভাবে নির্বাচিত আবদুস সোবহান মিয়া গোলাপ | কালের কণ্ঠ"। কালের কণ্ঠ। সংগ্রহের তারিখ ১ জানুয়ারি ২০১৯।  "একুশে টিভি থেকে আবদুস সোবহান গোলাপের পদত্যাগ"। মানবজমিন। সংগ্রহের তারিখ ১ জানুয়ারি ২০১৯।  "আবদুস সোবহানকে নিয়ে আ.লীগে আলোচনা, কিন্তু প্রকাশ্যে কেউ কিছু বলবে না"। প্রথম আলো। ১৬ জানুয়ারি ২০২৩। সংগ্রহের তারিখ ১৭ জানুয়ারি ২০২৩।  "সংসদ সদস্য আবদুস সোবহান বাড়ি কিনেছেন যুক্তরাষ্ট্রে"। প্রথম আলো। ১৪ জানুয়ারি ২০২৩। সংগ্রহের তারিখ ১৫ জানুয়ারি ২০২৩।  Khan, Zulkarnain Saer (১৩ জানুয়ারি ২০২৩)। "Bangladeshi Politician Close to Prime Minister Hasina Secretly Owns Over $4 Million in New York Real Estate" (ইংরেজি ভাষায়)। ওসিসিআরপি। সংগ্রহের তারিখ ১৫ জানুয়ারি ২০২৩।  "আবদুস সোবহানের যুক্তরাষ্ট্রে বাড়ি: নিজে কিছু করবে না নির্বাচন কমিশন"। প্রথম আলো। ১৫ জানুয়ারি ২০২৩। সংগ্রহের তারিখ ১৭ জানুয়ারি ২০২৩।